[pic] | EUROPOS BENDRIJŲ KOMISIJA | Briuselis, 5.9.2006 SEK(2006) 1093 KOMISIJOS PERSONALO DARBINIS DOKUMENTAS Pridedamas prie Pasiūlymo EUROPOS PARLAMENTO IR TARYBOS REKOMENDACIJOS dėl Europos kvalifikacijų sąrangos mokymuisi visą gyvenimą kūrimo POVEIKIO VERTINIMO SANTRAUKA {KOM(2006) 479 galutinis}{SEK(2006) 1094} KOMISIJOS PERSONALO DARBINIS DOKUMENTAS EUROPOS KVALIFIKACIJŲ SĄRANGOS KŪRIMO POVEIKIO VERTINIMO SANTRAUKA Europoje sparčiai vykstant technologiniams bei ekonominiams pokyčiams ir senėjant visuomenei mokymasis visą gyvenimą, apimantis ir švietimą, ir profesinį rengimą, tapo būtinybe. Siekiant ES konkurencingumo ir socialinės sanglaudos būtina nuolat papildyti ir atnaujinti piliečių žinias, gebėjimus ir kompetencijas. Tačiau mokytis visą gyvenimą sudėtinga, kadangi įvairių sistemų ir šalių švietimo ir profesinio rengimo teikėjai bei institucijos nepakankamai bendrauja ir bendradarbiauja. Dėl to atsirandančios kliūtys trukdo piliečiams mokytis ir lavintis, jiems sunku derinti įvairiose įstaigose įgytas kvalifikacijas ir tęsti mokymąsi visą gyvenimą. Be to, trūkstant susitarimų, sudarančių piliečiams galimybę perkelti kvalifikacijas iš vienos mokymosi aplinkos į kitą, gali būti varžomas darbuotojų ir besimokančiųjų judumas Europos darbo rinkoje. „Poveikio vertinime“ nurodytos įvairios galimybės, apsvarstytos Švietimo ir kultūros generaliniame direktorate ieškant šių problemų sprendimo. „Poveikio vertinime“ pabrėžiamas Europos kvalifikacijų sąrangos (EKS)[1] privalumas – ja naudojantis bus lengviau mokytis visą gyvenimą ir mažės judumui Europoje kylančių kliūčių. „Poveikio vertinime“ ir rekomendacijos pasiūlyme nurodoma, kad EKS būtų naudojama kaip atitikties nustatymo priemonė ir neutralus atskaitos taškas kvalifikacijoms lyginti ir jų perkėlimui Europoje palengvinti. Be to, EKS būtų švietimo ir mokymo sistemų reformos ir tikro mokymosi visą gyvenimą pasiekimo katalizatorius. Todėl EKS rengimas – esminis dalykas siekiant ES tikslų, nustatytų Lisabonos partnerystėje siekiant ekonomikos augimo ir darbo vietų kūrimo. EKS būtų pagrįsta 8 mokymosi pasiekimų atskaitos lygmenimis, apimančiais visą mokymąsi, įskaitant bendrąjį lavinimą, profesinį mokymą ir aukštąjį mokslą, ir būtų paremta principais ir kriterijais, dėl kurių būtų susitarta. Valstybės narės ir sektoriai, pageidaujantys naudoti EKS kaip standartą, turėtų įsipareigoti laikytis šių principų ir kriterijų. Tačiau EKS nepakeis nacionalinių kvalifikacijų lygmenų ir ja nesiekiama perimti kurio nors iš nacionalinėms sistemoms arba sąrangoms skirtų vaidmenų. (Sutarties 149 ir 150 straipsniuose nenumatomi jokie reglamentavimo veiksmai švietimo ir mokymo srityje. Visos šios srities ES politikos kryptys turėtų remti ir papildyti valstybių narių veiksmus, visiškai pripažįstant jų atsakomybę už švietimo ir profesinio mokymo turinį ir organizavimą.) Pirmoji apsvarstyta galimybė – nesiimti jokių veiksmų (t. y. Europos Sąjungai nesiimti jokių veiksmų). Pasirinkus šią galimybę būtų galima pratęsti dabartinius susitarimus dėl kvalifikacijų palyginamumo, skaidrumo ir perkėlimo. Tačiau pasinaudojus šia galimybe nebūtų patenkintas valstybių narių poreikis turėti bendrą Europos standartą ar priemonę pirmiau nurodytoms problemoms spręsti. Antroji galimybė – Komisijos komunikatas. Tačiau Komisijos komunikatas nėra priemonė, kurią priimant dalyvautų valstybės narės arba Europos Parlamentas. Todėl pasinaudojus šia galimybe valstybės narės nebūtų politiškai įpareigotos įgyvendinti EKS nacionaliniu lygiu. Trečioji galimybė – Komisijos rekomendacija pagal Sutarties 150 straipsnį (profesinis mokymas). Tačiau pasirinkus šią galimybę nebūtų įtrauktas 149 straipsnis dėl švietimo, kuris yra esminė EKS dalis. Be to, tai būtų priemonė, kurią oficialiai priimant, kaip ir 2 galimybės atveju, nedalyvautų valstybės narės arba Europos Parlamentas, todėl ir šiuo atveju nebūtų pasiektas toks politinio įsipareigojimo laipsnis, kokio reikia EKS įgyvendinti. Ketvirtoji apsvarstyta galimybė – sukurti EKS naudojantis teisine priemone Europos Parlamento ir Tarybos rekomendacija pagal Sutarties 149 ir 150 straipsnius. Ši priemonė apimtų ir švietimą, ir profesinį mokymą, kurie pagal EKS mokymosi visą gyvenimą perspektyvą yra vienodai svarbūs tikslai ir sudėtinės dalys. Valstybėms narėms būtų rekomenduojama savanoriškai naudoti EKS kaip atitikties nustatymo priemonę kvalifikacijoms lyginti, jų skaidrumui didinti ir perkėlimui į kitas Europos šalis lengvinti. Penktoji galimybė – įgyvendinti EKS naudojantis teisine priemone Europos Parlamento ir Tarybos rekomendacija pagal Sutarties 150 straipsnį. Tačiau pasirinkus šią galimybę ir vėl nebūtų įtrauktas 149 straipsnis dėl švietimo. Be to, tai būtų sprendimas, kuriuo būtų priimami savo nacionalines kvalifikacijų sistemas su EKS siejančioms valstybėms narėms skirti principai ir pareigos . Tačiau didžioji dauguma suinteresuotųjų šalių (valstybės narės, socialiniai partneriai, sektoriai ir kt.) sutaria dėl to, kad EKS turėtų būti visiškai savanoriška. Šiomis aplinkybėmis reikėtų aiškiai pasakyti, jog nepriklausomai nuo to, kuri priemonė būtų pasirinkta, ji nebūtų taikoma tada, kai taikoma Direktyva 2005/36/EB[2] dėl profesinių kvalifikacijų pripažinimo, kuri yra vienintelė teisiškai įpareigojanti priemonė, kuria nustatytos atitinkamų nacionalinių institucijų ir migrantų teisės ir pareigos. Aplinkybėmis, kuriomis netaikoma ši direktyva, EKS sudarys galimybę lyginti naudojant valstybės narės, kurioje migrantas mokėsi, nacionalinę kvalifikacijų sistemą bei kvalifikacijų sąrangą ir (kitos) valstybės narės, kurioje jis dirba arba studijuoja, nacionalinę kvalifikacijų sistemą bei kvalifikacijų sąrangą. Švietimo ir kultūros generaliniame direktorate palyginus anksčiau nurodytų galimybių privalumus ir trūkumus nutarta pasiūlyti ketvirtąją galimybę, kuri suteiktų Komisijai galimybę bendradarbiaujant su valstybėmis narėmis ir socialiniais partneriais įveikti nustatytus sunkumus ir rasti tinkamus sprendimus. Be to, šis pasirinkimas geriausiai tenkintų valstybių narių ir suinteresuotųjų šalių lūkesčius. Tai būtų geriausias pagrindas sėkmingai įgyvendinti EKS ir pasiekti, kad naudojant kvalifikacijas ir kvalifikacijų sistemas mokymosi visą gyvenimą ir judumo srityje Europos dimensija piliečių požiūriu turėtų tikrą pridedamąją vertę. [1] Informacija apie terminus pateikta šio „Poveikio vertinimo“ pabaigoje. [2] OL L 255, 2005 9 30, p. 22.